วีซ่าสยายปีกทั่วไทยรับขยายอี-เพย์เมนต์
วีซ่าหนุนนโยบายอี-เพย์เมนต์ ขยายจุดรับบัตรครอบคลุมทั่วประเทศ
2 ธ.ค. 2558

วีซ่าหนุนนโยบายอี-เพย์เมนต์ ขยายจุดรับบัตรครอบคลุมทั่วประเทศ
นายสุริพงษ์ ตันติยานนท์ ผู้จัดการวีซ่า ประจำประเทศไทย เปิดเผยว่า ได้เข้าร่วมหารือกับกระทรวงการคลังและธนาคารแห่งประเทศไทย (ธปท.) รวมทั้งสถาบันการเงินเกี่ยวกับนโยบายพัฒนาระบบชำระเงินของประเทศ (เนชั่นแนล อี-เพย์เมนต์) ซึ่งในส่วนของวีซ่าพร้อมสนับสนุนสถาบันการเงินขยายจุดรับบัตรให้ครอบคลุมทั่วประเทศจากปัจจุบันมีประมาณ 3-4 แสนจุด แต่กระจุกอยู่ในภาคกลางโดยเฉพาะในกรุงเทพมหานคร
สำหรับแผนขยายธุรกิจของวีซ่าในปีหน้าจะเพิ่มจุดรับบัตรในต่างจังหวัด นำร่องรุกภาคตะวันออกเฉียงเหนืออย่างน้อย 1,000 จุด นอกจากนี้จะขยายฐานผ่านเพิ่มจำนวนร้านค้าที่ใช้เครื่องรับบัตรเคลื่อนที่รองรับการชำระเงินรายย่อย ธุรกิจเดลิเวอรี่ และการซื้อขายสินค้าออนไลน์ (อี-คอมเมิร์ซ) ที่ได้รับความนิยมมากขึ้น รวมทั้งขยายฐานควบคู่ไปกับการเติบโตของพันธมิตรและการสนับสนุนธุรกิจขนาดเล็กให้ใช้ระบบชำระเงินอิเล็กทรอนิกส์แทนเงินสด